paragraph_text: Od špilja, koje se protežu od obala rijeke Suoxiju do južne strane planine Tianzi (gorje Wuling), najznamenitija je „Špilja žutog zmaja” (Huanglong) koja je jedna od deset najvećih u Kini. Jedan od slivova rijeke Suoxi je pregrađen branom, čime je nastalo jezero Baojeng koje služi kao cisterna ali i zaštita od poplava lokalnom stanovništvu koje nije brojno. Naime, ovo područje je oduvijek bilo zabačeno i nedostupno. Postoji tek lokalna legenda kako je Zhangliang, lokalni vladar za dinastije Han (206. pr. Kr.-220.), živio povučeno u Wulingyuanu i sahranjen je ispod planine Qingyan (današnji Zhangjiajie).